Kwêla-span kuier op Jeffreys | News24
Kwêla-span kuier op Jeffreys
MET die TV-program Kwêla se onlangse besoek aan Jeffreysbaai was dit duidelik dat die 10 minute wat kykers binnekort op die kassie gaan sien, ure se harde werk verg. Twee dae se harde werk.
Nie net moet nuwe vaardighede vir ’n vi- deogreep van ’n sekonde of twee aangeleer word nie, maar daar moet in “stywe klere” ingewurm word, die basiese woordeskat van ’n “nuwe taal” moet aangeleer word en die geskiedenis van die dorp moet binne ’n japtrap onder die knie gekry word.
Verder moet skote herhaaldelik geskiet word, totdat die regisseur tevrede is. Laasge-noemde tot groot ontsteltenis van sommige inwoners wie se senuwees hul bloots gery het.
Die kykNET-program Kwêla het Donderdag en Vrydag die dorp besoek om ’n programinsetsel oor die dorp en sy mense te verfilm vir die Dorp van die Jaar-kompetisie.
Die produksiespan, wat bestaan uit Hanné Koster, Kobus Pieterse, Chad Schwartz, Johnny Davids en Ruaan Pienaar, het onder meer die hoofstrand, skulpiemuseum (een van slegs twee skulpiemuseums in Suid-Afrika), Zoetelief-park van Dorp van Drome, Island Vibes en Walskipper besoek.
Die aanbieder Johnny Davids het sy lyf reeds vroegoggend in ’n duikpak vir die perfekte skoot gewikkel. Want wat is Jeffreysbaai sonder ’n “spiertier” op sy bord?
Maar branderplankry is ’n vaardigheid wat aangeleer moet word, en regop staan is glad nie so maklik soos wat dit van die strand af lyk nie. Met die derde probeerslag het Davids dit reggekry om vir etlike sekondes regop te staan.
“Dit was die eerste keer in my lewe dat ek probeer branderplank ry het,” het hy vertel. “Ek was maar lekker op my senuwees.”
Hy het selfs by ’n paar gesoute branderplankryers gaan kers opsteek oor die basiese woordeskat en kentekens wat uniek is aan hulle.
Volgende op hul lys van besienswaar-dighede was die gewilde skulpiesmuseum. Volgens Kouga se toerismebestuurder Cariena Strydom, is dié museum een van slegs twee skulpiemuseums in die wêreld en huisves meer as 1 500 skulpspesies. So tussen die geklets van besoekers en die gestamp aan kaste (per ongeluk en blykbaar ’n eerste vir die “skuldige” kameraman), het Strydom en Carleen Arends, Kouga se direkteur van toerisme, die geleentheid gehad om meer van die besonderse museum te vertel.
Zoetelief in Seetuinweg gaan ook op televisie skitter. Deline Swart, die dromer agter die park, het die Kwêla-span meer oor die besonderse parkie en die Dorp van Drome-projek vertel. Gewoond daaraan om agter die skerms te werk en in die grond te vroetel, was dit ’n nuwe ondervinding vir die dinamiese vrou om haar handewerk aan die groot klok te hang.
Tussendeur die harde werk was daar ge-noeg tyd vir lag en gekskeer.
Volgens Davids het Jeffreysbaai ’n rustig-heid wat jou oorval en al die inwoners is vriendelike en warm mense. “Ek hou duim vas vir Jeffreysbaai,” sê hy.
Die insetsel oor Jeffreysbaai word op 27 Mei uitgesaai